חדרי קבלת פנים הדיפלומטיים של מחלקת המדינה

**חדרי קבלת פנים הדיפלומטיים של מחלקת המדינה** (באנגלית: **Diplomatic Reception Rooms of the U.S. Department of State**) הם קומפלקס ייחודי הכולל 42 חדרים המשתרעים על פני למעלה מ־2,600 מ"ר (28,000 רגל רבוע) בקומה השמינית של בניין הארי טרומן בוושינגטון הבירה – מטה מחלקת המדינה של ארצות הברית. חדרים אלה משמשים זירה מרכזית לדיפלומטיה האמריקאית בדרג הגבוה ביותר, ומשלבים בין ייעודם הפרקטי לבין עיצוב היסטורי עשיר וייחודי. החדרים משמשים כאתר לניהול מדיניות החוץ של ארצות הברית: חתימה על הסכמים ואמנות, טקסי השבעת שגרירים, פגישות פסגה, קבלות פנים ממלכתיות, דיונים דיפלומטיים והוקרת אורחים מן הארץ ומהעולם. כמו כן, החדרים מארחים מדי שנה אלפי מבקרים, תלמידים ואורחים מטעם יוזמות חינוכיות, כחלק מהמאמץ לשתף את הציבור הרחב בהיסטוריה האמריקאית ובאמנותה.

## קומה שמינית
#### אולם הכניסה (The Entrance Hall)
אולם הכניסה הוא החלל שבו צועדים האורחים בדרכם אל חדרי הקבלה המרכזיים במחלקת המדינה של ארצות הברית, שבבניין הארי ס. טרומן בוושינגטון הבירה. האולם, שעוצב על ידי האדריכל אדוארד ואסון ג'ונס (Edward Vason Jones), נועד לשמש מבוא ראוי לחללים הרשמיים והמהודרים, אך מהווה גם בפני עצמו מרחב אדריכלי מרשים המשלב רעיונות עיצוביים מבתי אחוזה מן המאה ה-18 בווירג'יניה, פנסילבניה וג'ורג'יה.

חיפויי הקיר נלקחו בהשראת האדריכלות של בתי האחוזה ההיסטוריים Carter’s Grove ו-Westover, השוכנים על נהר ג'יימס בווירג'יניה. תקרת האולם, המתנשאת לגובה של כ־13 רגל (כ־4 מטרים), עוצבה בהשראת קישוטי הגבס האמנותיים שבחדר הקומה השנייה בבית Powel House בפילדלפיה, מהם נלקחו תבניות מקוריות. בין העיטורים: עיצובים פרחוניים וכלי נגינה. עיטורים נוספים בתקרה מקורם בבית Andrew Low House שבעיר סוואנה, ג'ורג'יה.ג'ונס שילב באולם מרכיבים עיצוביים שנלקחו מבתים קולוניאליים מהוללים, ויצר מהם יצירה הרמונית אחת, המשקפת את האסתטיקה של המאה ה-18 באמריקה.

לאורך הקירות מוצגות יצירות רהיטים בעלי חשיבות היסטורית רבה. בין היתר, ניתן למצוא שולחן וספרייה מעשה ידי הנגר בנג'מין פרות'ינגהאם (Benjamin Frothingham), שפעל באזור בוסטון ושירת בצבא הקונטיננטלי בזמן המהפכה האמריקאית. מולו ניצבת ספריית breakfront שיוצרה לפני המהפכה על ידי נגרים אישיים של המלך ג'ורג' השלישי. על שולחן אחר מוצגת פסלון ביסק מחרסינה לבנה, המתאר את לואי ה-16, מלך צרפת, מוסר שני הסכמים לבנג'מין פרנקלין – ההסכמים שהבטיחו את הברית בין ארצות הברית לצרפת במהלך מלחמת העצמאות האמריקאית. צרפת הייתה המדינה הראשונה שהכירה בעצמאות ארצות הברית, והסכמים אלו היו הראשונים שנחתמו בינה לבין אומה אירופית. אולם הכניסה גם מוקדש לזכרו של המשורר פרנסיס סקוט קי, מחבר ההמנון הלאומי "The Star-Spangled Banner". לאורך האולם מוצגים שישה כיסאות בסגנון צ'יפנדייל אשר השתייכו למשפחת קי, וכן ציור של בית המשפחה וסט צלחות מרק מחרסינה סינית שיובאה במיוחד עבור המשפחה, אחת המשפחות הפוליטיות הבולטות במרילנד.

#### אולם הזיכרון על שם אדוארד ואסון ג'ונס (Edward Vason Jones Memorial Hall)
אולם הזיכרון על שם אדוארד ואסון ג'ונס הוא החלל הראשון שבו מתקבלים אורחים רמי דרג עם פתיחת דלתות המעלית לקומה השמינית בבניין הארי ס. טרומן, מטה מחלקת המדינה של ארצות הברית בוושינגטון הבירה. זהו מבואת הכניסה לחדרי הקבלה הדיפלומטיים (Diplomatic Reception Rooms), והאולם עוצב כך שיחזיר את המבקר לתקופה המכוננת של האומה האמריקאית – ימי ראשית הרפובליקה. החלל משקף את רוח המהפכה האמריקאית וערכי הדמוקרטיה המודרנית, כפי שהתקבעו על ידי מייסדי ארצות הברית. בניגוד לאופיים התעשייתי של הקומות התחתונות במבנה, שם עובדים אלפי פקידים, אולם זה שופע הוד והדר, מעוטר באמנות וריהוט עתיק בעלי קשרים ישירים לדור המייסדים ולכותבי חוקת ארצות הברית.

האולם מעוצב בהשראת חדר ההסבה של בית האחוזה "מרמיון" (Marmion) במחוז קינג ג'ורג', וירג'יניה – בית מהמאה ה-18 הידוע בעבודות העץ המעוטרות שבו. הרצפה עשויה שיש כהה מסוג King of Prussia, הקירות מצופים לוחות עץ צבועים, והעמודים המחורצים (pilasters) מעוטרים בגילופים המדמים שיש. במקום מוצבות שלוש פסלי חזה: המרקיז דה לה פאייט, ג'ורג' וושינגטון וג'ון ג'יי – כולם דמויות מפתח במהפכה ובדיפלומטיה האמריקאית בראשיתה. האולם קרוי על שמו של האדריכל אדוארד ואסון ג'ונס, שעיצב אותו והיה אחראי לעיצובם של רבים מחדרי הקבלה הדיפלומטיים. ג'ונס התמחה בעיצוב נאמן למקור התקופה הקולוניאלית, והתבסס בעבודתו על מחקר מעמיק, מסמכים היסטוריים, שרטוטים וכתבי יד. תפיסת עולמו העיצובית שילבה דיוק היסטורי עם רמה גבוהה של ביצוע אמנותי. האולם משמש גם כאתר הוקרה לתורמים הרבים שתמיכתם המצטברת אפשרה את הקמת חדרי הקבלה ואת תחזוקתם המתמשכת. שמותיהם מופיעים על לוח כבוד, המהווה תזכורת מתמדת לכך שחדרים אלו הם מתנה מהעם האמריקאי לעולם.

#### המעבר (The Passageway)
ממוזער|227x227 פיקסלים|חדר הקבלה הממלכתי ע"ש ג'ון קווינסי אדמס
המעבר הוא מסדרון המעוצב בקפידה המוביל לגלריה של חדרי הקבלה הדיפלומטיים בבניין מחלקת המדינה האמריקאית, והוא מהווה חלק בלתי נפרד מהתפאורה ההיסטורית של הקומה השמינית בבניין הארי ס. טרומן. המעבר עוצב על ידי האדריכל אדוארד ואסון ג'ונס (Edward Vason Jones), בהשראת הבית ההיסטורי וודפורד, אחוזה מהמחצית השנייה של המאה ה-18 בפילדלפיה, ששימשה בעבר כבית קיץ. האדריכלות של וודפורד מאופיינת באיזון והרמוניה – תכונות מובהקות של סגנון ג'ורג'יאני (Georgian), הקרוי על שם מלכי אנגליה ג'ורג' הראשון עד הרביעי. עיצוב התקרה ועמודי הפילסטר במעבר מתכתב עם עקרונות האדריכלות הקלאסית של יוון ורומא, אשר שימשו השראה לסגנון זה. קירות המעבר מעוטרים בציורים המתארים סצנות היסטוריות מניו אינגלנד, ובהם תיאור הנחיתה של הצליינים (Pilgrims), נופים מקונטיקט וניאגרה פולס. בין פריטי הריהוט החשובים המוצגים במעבר נמצא שעון רצפה גבוה מקונטיקט, שיוצר בשנת 1776 – שנת הכרזת העצמאות של ארצות הברית – ואשר מסוגל לנגן שש מנגינות פופולריות מאותה תקופה. לצדו מוצגת ספרייה גדולה מצ'ארלסטון, דרום קרוליינה, ובה מוצג אוסף מוקדם של כלי כסף שיוצרו על ידי צורפים מבולטימור וושינגטון. פריט בולט באוסף הוא קופסה מכסף קטנה הנושאת על מכסה את החותם הגדול של ארצות הברית (Great Seal of the United States). קופסה זו, המכונה skippet, נועדה להגן על חותם שעווה במסמכים רשמיים ובאמנות בינלאומיות.

#### טרקלין הג'נטלמנים ע"ש וולטר ת'רסטון (The Walter Thurston Gentlemen’s Lounge)
טרקלין הג'נטלמנים ע"ש וולטר ת'רסטון הוא חלל אינטימי ושקט בקומה השמינית של בניין מחלקת המדינה האמריקאית, המיועד להרהור ומנוחה, כחלק ממכלול חדרי הקבלה הדיפלומטיים. את הטרקלין תכנן האדריכל וולטר מ. מקומבר (Walter M. Macomber), ועיצובו משקף נושאים הקשורים למערב האמריקאי, ל

#### טרקלין הגברות ע"ש מרתה וושינגטון (The Martha Washington Ladies Lounge)
ממוזער|226x226 פיקסלים|חדר האוכל הממלכתי ע"ש בנג'מין פרנקלין
טרקלין הגברות ע"ש מרתה וושינגטון הוא סוויטת חדרים בקומה השמינית של בניין מחלקת המדינה האמריקאית בוושינגטון הבירה, הנכללת במתחם חדרי הקבלה הדיפלומטיים. החלל שימש לאורך השנים את מזכיר המדינה, נשות נשיאים ואישים בכירים נוספים לקיום פגישות אינטימיות ומפגשים חברתיים מצומצמים. הסוויטה, המורכבת משני חדרים, נקראת על שם הגברת הראשונה של ארצות הברית, מרתה וושינגטון. עיצוב הסוויטה מבוסס על סגנון קווין אן האמריקאי (American Queen Anne), הידוע בפסלים עדינים, קימורים רכים וריהוט מעודן מהמאה ה-18.

#### חדר האבקה ע"ש דולי מדיסון (The Dolley Madison Powder Room)
חדר האבקה ע"ש דולי מדיסון הוא חלל אינטימי ומזמין במתחם חדרי הקבלה הדיפלומטיים של מחלקת המדינה האמריקאית בבניין הארי ס. טרומן בוושינגטון הבירה. החדר קרוי על שמה של דולי מדיסון, רעייתו של נשיא ארצות הברית הרביעי, ג'יימס מדיסון, שהתפרסמה בזכות רוחב לבה, אופייה החברותי ואירוח בלתי נשכח בבית הלבן בראשית המאה ה-19. את החדר עיצב האדריכל אדוארד ואסון ג'ונס (Edward Vason Jones) בהשראת הסגנון הפדרלי שהיה נפוץ בארצות הברית בעשורים הראשונים של המאה ה־19. החדר מאופיין בפלטת צבעים רכה ושלווה הכוללת שמנת, ורוד וכחול-כסוף – צבעים שמקורם בשטיח הארוג ביד שבמרכז החדר, והמשתכפלים בחיפויי הקיר המשי ובריפוד הרהיטים. הרהיטים מסודרים סביב גומחה שקועה בקיר (alcove), באופן המזמין שיחה שקטה. הם מהווים דוגמה מובהקת לעבודת נגרים בכירים מניו יורק של אותה תקופה, ובפרט דאנקן פייף (Duncan Phyfe) הסקוטי, ושארל-הונורה לנייה (Charles-Honoré Lannuier) הצרפתי, שהביאו את מיומנויותיהם מאירופה והפכו לדמויות מובילות באמנות הנגרות האמריקאית.

#### חדר הקבלה הממלכתי ע"ש ג'ון קווינסי אדמס (The John Quincy Adams State Drawing Room)
ממוזער|226x226 פיקסלים|חדר הקבלה הממלכתי ע"ש תומאס ג'פרסון
חדר הקבלה הממלכתי ע"ש ג'ון קווינסי אדמס הוא אחד מהחדרים המרכזיים והמהודרים במתחם חדרי הקבלה הדיפלומטיים של מחלקת המדינה האמריקאית בבניין הארי ס. טרומן בוושינגטון הבירה. החדר עוצב כדי לשחזר את אווירת חדרי ההסבה הפילדלפיים של תקופת הקונגרס הקונטיננטלי (1774–1789), ומתאר את התרבות, הריהוט והאמנות הדקורטיבית שהיו מוכרים למדינאים ולשליחים הדיפלומטיים של אותה תקופה. החדר קרוי על שמו של ג'ון קווינסי אדמס, בנו של הנשיא ג'ון אדמס, ששירת כשליח בארבע מדינות באירופה, שימש כשר החוץ בממשל ג'יימס מונרו, ולימים היה הנשיא השישי של ארצות הברית. חדר זה משמש לאירוח רשמי של ראשי מדינות, שגרירים ואורחים בכירים, והוא נודע באלגנטיות הצבעונית שבו, באזורים המיועדים לשיחה ובתחושת ההדר ההיסטורי שהוא מעורר – כמחווה לתקופה בה נוסדה האומה האמריקאית.

#### חדר הקבלה הממלכתי ע"ש תומאס ג'פרסון (The Thomas Jefferson State Reception Room)
חדר הקבלה הממלכתי ע"ש תומאס ג'פרסון הוא אחד החדרים הרשמיים והמהודרים ביותר במתחם חדרי הקבלה הדיפלומטיים של מחלקת המדינה של ארצות הברית, השוכן בקומה השמינית של בניין הארי ס. טרומן בוושינגטון הבירה. החדר עוצב בשנת 1974 על ידי האדריכל הקלאסי אדוארד ואסון ג'ונס (Edward Vason Jones), ונקרא על שמו של תומאס ג'פרסון – מחבר הכרזת העצמאות, שגריר ארצות הברית בצרפת, שר החוץ הראשון של המדינה ונשיאה השלישי. עיצוב החדר שואב השראה ישירה מאחוזתו המפורסמת של ג'פרסון, מוניצ'לו (Monticello), הסמוכה לשרלוטסוויל, וירג'יניה. ג'פרסון, שהגדיר את האדריכלות כ"עונג שלי", לא רק תכנן את מוניצ'לו אלא גם תרם לעיצוב המבנה של הבית הלבן ושל הקפיטול. השקפת עולמו האסתטית התבססה על הסדר, הסימטריה והאיזון של המבנים היווניים והרומיים הקדומים – אידיאלים שאותם ביקש ליישם גם בניהול ענייני המדינה. על אף שמדובר בראש ובראשונה חדר קבלה רשמי, החדר משמש גם לפגישות דיפלומטיות וארוחות צהריים רשמיות, והוא נחשב לאחד החללים המרשימים ביותר במחלקת המדינה. בעיצובו ובשמו, החדר מבטא את שאיפתו של ג'פרסון ליישם את ערכי האיזון, ההיגיון והכבוד לזכויות האדם – הן באדריכלות והן במדיניות הציבורית.
ממוזער|חדר האמנה

#### חדר האוכל הממלכתי ע"ש בנג'מין פרנקלין (The Benjamin Franklin State Dining Room)
חדר האוכל הממלכתי ע"ש בנג'מין פרנקלין הוא אולם האירוח הרשמי המרשים והגדול ביותר במתחם חדרי הקבלה הדיפלומטיים של מחלקת המדינה של ארצות הברית, השוכן בקומה השמינית של בניין הארי ס. טרומן בוושינגטון הבירה. אורכו קרוב ל־100 רגל (כ־30 מטר), והוא מסוגל לארח עד 375 סועדים. החדר משמש לאירועים רמי דרג כגון טקסי השבעת שגרירים, נאומים רשמיים של נשיאי ארצות הברית ומזכירי המדינה, פגישות עם מנהיגים עולמיים וקבלות פנים לאורחים זרים ואמריקאיים. לצורך עיצובו של החדר, שלא היה לו תקדים בגודלו באדריכלות האמריקאית הקולוניאלית או הפדרלית, פנה האדריכל ג’ון בלטו להשראה מאירופה. הוא שאב את עיצובו מהיכל קדלסטון (Kedleston Hall) בדרבישייר, אנגליה – אחוזה מהודרת שנבנתה בשנת 1765 לשם אירוח ותצוגות מפוארות עבור משפחת קארזון. בנג’מין פרנקלין, שעל שמו קרוי החדר, היה שליח המושבות האמריקאיות בלונדון בשנות ה־60 וה־70 של המאה ה־18, וכנראה ביקר בקדלסטון במהלך שליחותו.

עיצובו של החדר מתבסס על עקרונות איזון, סימטריה והדר של האדריכלות היוונית והרומית הקלאסית. עמודים קורינתיים עומדים בצידי החדר, פילסטרים מעטרים את הקירות הקצרים, ותקרת הקופסה המגולפת, כמו גם כותרות העמודים, מוזהבות בעלי זהב 24 קראט. במרכז התקרה מתנוסס החותם הגדול של ארצות הברית, עשוי גבס מוזהב: עיטם לבן הנושא במקורו את המוטו E pluribus unum ("מרבים, אחד") ומחזיק בטלפיו ענף זית – כסמל לשלום – וצרור חיצים – כסמל למלחמה. מאז 1789 מופקד מזכיר המדינה האמריקאי על שמירת החותם. שמונה נברשות זכוכית חתוכה ומנורות קיר מאירות את החדר באור דרמטי. במרכז אחד הקירות תלוי דיוקן של בנג'מין פרנקלין, עותק של ציור משנת 1767 שנעשה בלונדון. הדיוקן מציג את פרנקלין לא כפוליטיקאי, אלא כאיש מדע, חובש משקפיים – ייתכן שהן ממשקפיו הדו-מוקדיים שהמציא – כשהוא בוחן מסמכים משפטיים מתחת לפסלון של אייזק ניוטון. חדר האוכל הממלכתי ע"ש בנג'מין פרנקלין נחשב לאחד הסמלים הבולטים של השילוב בין דיפלומטיה, אדריכלות קלאסית והיסטוריה אמריקאית, והוא משמש במה מרכזית לייצוג הפנים והחוץ של ארצות הברית.

#### חדר הקבלה הממלכתי ע"ש ג'יימס מונרו (The James Monroe State Reception Room)
ממוזער|משרד מזכיר המדינה
חדר הקבלה הממלכתי ע"ש ג'יימס מונרו הוא אחד מהחדרים הייצוגיים במתחם חדרי הקבלה הדיפלומטיים של מחלקת המדינה של ארצות הברית, אשר עוצב בשנת 1983 על ידי האדריכל וולטר מ. מקומבר (Walter M. Macomber). החדר מהווה חלק מסוויטה זוגית יחד עם חדר האוכל ע"ש ג'יימס מדיסון, שנועדה לארח קבלות פנים וארוחות רשמיות מצומצמות. גם מונרו וגם מדיסון כיהנו תחילה כשרי חוץ ולאחר מכן כנשיאי ארצות הברית, ושניהם היו ילידי וירג'יניה. לפיכך, העיצוב האדריכלי של חדר מונרו מתבסס על הסגנון הפדרלי של אחוזות הדרום הוירג'יניאניות, אשר היה מוכר ומזוהה עם דמותם הציבורית. החדר משמש כיום לאירועים אינטימיים, פגישות דיפלומטיות וקבלות פנים ממלכתיות. עיצובו משלב אלגנטיות פדרלית עם אזכור חזותי של ערכים אמריקאיים מסורתיים, והוא מנציח את פועלו של ג'יימס מונרו כדמות מפתח בעיצוב הדיפלומטיה והאומה האמריקאית בראשית המאה ה־19.

#### חדר האוכל הממלכתי ע"ש ג'יימס מדיסון (The James Madison State Dining Room)
חדר האוכל הממלכתי ע"ש ג'יימס מדיסון הוא חלל רשמי ואינטימי במתחם חדרי הקבלה הדיפלומטיים של מחלקת המדינה של ארצות הברית, הנמצא בקומה השמינית של בניין הארי ס. טרומן בוושינגטון הבירה. החדר עוצב בשנת 1983 על ידי האדריכל וולטר מ. מקומבר (Walter M. Macomber) עבור ארוחות צהריים רשמיות ואירועים בעלי אופי מצומצם. לצד שימושו הסעודי, הוא מותאם גם לדיונים בלתי פורמליים, הודות לפינת ישיבה נוחה הממוקמת מול קיר קשתי הנתמך בעמודים דוריים. החדר משקיף דרך חלונותיו הארוכים אל אנדרטת לינקולן ואל שדרת המול הלאומי (National Mall), ומציע אווירה רגועה, המאזכרת את ראשית המאה ה־19 – תקופה שבה כיהן מדיסון כשר החוץ של תומאס ג'פרסון ולאחר מכן כנשיא הרביעי של ארצות הברית. החדר משמש לאירוח נציגים בכירים במפגשים מצומצמים, באווירה המעוררת זיקה לתקופת ייסוד המדינה ולמורשתו של מדיסון כאחד מאבות החוקה האמריקאית.

#### חדר האוכל הממלכתי ע"ש הנרי קליי (The Henry Clay State Dining Room)
חדר האוכל הממלכתי ע"ש הנרי קליי הוא חלל רשמי ומרשים במתחם חדרי הקבלה הדיפלומטיים של מחלקת המדינה של ארצות הברית, הקרוי על שמו של הנרי קליי, ששימש כשר החוץ בתקופת נשיאותו של ג'ון קווינסי אדמס. החדר משמש לפעילות דיפלומטית שוטפת, ובמרכזו ניצב שולחן סעודה גדול המסוגל להכיל עד 20 משתתפים לפגישות רשמיות, ארוחות צהריים וארוחות ערב פרטיות. החדר ניכר בכניסתו הייחודית – עיצוב מקורי של האדריכל וולטר מ. מקומבר (Walter M. Macomber). האורחים מגיעים לחדר דרך גרם מדרגות מרכזי, שמוביל אל מבואת ביניים (half-landing), ממנה נפרש החדר מולם כ"תמונה ממוסגרת". שלוש קשתות הנתמכות בקולונדה מחלקות את החלל ויוצרות סימטריה בין שני גרמי מדרגות מעוגלים, בני ארבע מדרגות כל אחד, היורדים אל תוך החדר. העיצוב כולל עבודת גילוף בסגנון Chinese Chippendale, המשלבת דוגמאות סיניות עם סגנון אנגלי מוקדם, בהשראת האלמנטים החיצוניים של אחוזת מונט ורנון של ג'ורג' וושינגטון בווירג'יניה.

## קישורים חיצוניים
* 

## הערות שוליים

קטגוריה:מחלקת המדינה של ארצות הברית